
REFERAT,

Privind aprobarea pntru anul 2004 a limitelor minime ale veniturilor medii lunare, în vederea aplicării  Legii nr.416/2001 şi a Hotărării Guvernului României nr.1099/2001

Legea nr. 416/2001 privind venitul minim garantat prevede acordarea ajutorului social familiilor şi persoanelor singure cu venituri mici sau fără venituri, în situaţiile şi pe perioadele în care aceştia nu pot să îşi asigure, prin propriile eforturi, condiţiile minime de trai.

Potrivit actului normativ menţionat, ajutorul social este o formă de asistenţa socială ce se întemeiază pe principiul solidarităţii sociale şi care se concretizează în acordarea unor sume de bani diferenţiate, în raport cu numărul persoanelor din familii, precum şi a persoanelor singure, cu venituri scăzute, sub un prag considerat ca minim garantat, finanţate din bugetele locale şi din unele venituri ale bugetului de stat.

Scopul pentru care se acordă ajutorul social este acela de a asigura beneficiarilor un venit minim garantat, care să asigure existenta persoanelor respective.

Potrivit HG 1037/2002 nivelul lunar al venitului minim garantat este de:

a) 1.328.000 lei pentru familiile formate din 2 persoane;

b) 1.845.000 lei pentru familiile formate din 3 persoane;

c) 2.285.000 lei pentru familiile formate din 4 persoane;

d) 2.728.000 lei pentru familiile formate din 5 persoane;

e) câte 184.000 lei pentru fiecare altă persoană peste numărul de 5 persoane, care face parte din familie, în condiţiile prezentei legi.

(2) În situaţia persoanelor singure nivelul lunar al venitului minim garantat este de 740.000 lei.”


Cuantumul ajutorului social se stabileşte ca diferenţă între nivelul venitului minim garantat arătat mai sus şi venitul net lunar al familiei sau persoanei singure. La stabilirea venitului net lunar al familiei şi după caz, al persoanei singure, se iau în considerare toate veniturile pe care membrii acesteia le realizează, inclusiv cele provenite din: indemnizaţia de şomaj, creanţe legale, convenţii civile de întreţinere aflate în executare, indemnizaţii cu caracter permanent, alocaţii de stat pentru copii, alocaţii suplimentare pentru familiile cu copii, alocaţii de întreţinere pentru copiii încredinţaţi sau daţi în plasament, burse pentru elevi şi studenţi, acordate în condiţiile legii, precum şi ajutorul care se acordă soţiilor celor care satisfac serviciul militar obligatoriu.


Dacă familiile au în proprietate terenuri, clădiri, spaţii locative sau alte bunuri mobile sau imobile, la stabilirea nivelului net lunar al familiei se iau în considerare arenda, chiriile, alte fructe civile, naturale sau industriale, produse de acestea, precum şi veniturile care se pot obţine din valorificarea bunurilor respective sub condiţia păstrării unei locuinţe minime şi a bunurilor necesare nevoilor familiale.


Conform art. 15 alin. 1 din HG 1099/2001”… consiliile locale vor stabili annual, prin hotărâre, următoarele:

a) limitele minime ale veniturilor medii lunare ce s-ar putea obţine din vânzarea terenurilor, clădirilor, spaţiilor locative sau a altor bunuri, mobile ori imobile;

b) limitele minime ale veniturilor medii lunare ce s-ar putea obţine din utilizarea terenurilor, clădirilor, spaţiilor locative sau a altor bunuri, mobile ori imobile;”


  Având în vedere cele expuse mai sus propunem spre aprobare Consiliului Local al Municipiului Timişoara următoarele:

1. Aprobarea limitelor minime ale veniturilor nete lunare care se pot obţine din creşterea şi valorificarea animalelor şi păsărilor şi din valorificarea unor bunuri realizate în gospodărie pentru anul calendaristic 2004, conform anexei nr.1.

2. Aprobarea limitelor minime ale veniturilor nete lunare care se pot obţine din vânzarea şi utilizarea terenurilor, clădirilor, spaţiilor locative ori a altor bunuri mobile şi imobile, pentru anul calendaristic 2004, conform anexei nr.2.

La propunerea valorilor din anexe s-a ţinut cont de HCLT nr. 348/2002 şi de indicele de inflaţie estimativ pentru anul 2003.

Facem precizarea că aceasta Hotărâre se va folosi numai pentru aplicarea Legii 416/2001.

